**ΔΕΛΤΙΟ ΤΥΠΟΥ**

**UN Global Compact Network Greece και ΕΛ.ΙΝ.Υ.Α.Ε. ενώνουν δυνάμεις
για την προώθηση της Υγείας και Ασφάλειας στην εργασία**

Αθήνα, 24 Ιουλίου 2025

Με κοινό όραμα την ενίσχυση της κουλτούρας πρόληψης και την προώθηση υψηλών προτύπων υγείας και ασφάλειας στους χώρους εργασίας, το UN Global Compact Network Greece και το Ελληνικό Ινστιτούτο Υγείας και Ασφάλειας στην Εργασία (ΕΛ.ΙΝ.Υ.Α.Ε.) προχώρησαν στην υπογραφή Μνημονίου Συνεργασίας. Η συνεργασία εστιάζει στη σύνδεση των θεμάτων υγείας και ασφάλειας με τις αρχές της υπεύθυνης επιχειρηματικότητας, τα κριτήρια ESG και τους Στόχους Βιώσιμης Ανάπτυξης (SDGs).

Η υγεία και η ασφάλεια στον χώρο εργασίας εντάσσονται στον πυλώνα «Συνθήκες Εργασίας» των Δέκα Αρχών του UN Global Compact και αποτελούν κρίσιμο παράγοντα για τη βιωσιμότητα των επιχειρήσεων. Στο σημερινό επιχειρηματικό περιβάλλον, η προστασία του ανθρώπινου δυναμικού δεν είναι απλώς ηθική και νομική υποχρέωση αλλά στρατηγική επιλογή, που ενισχύει τόσο την ανθεκτικότητα όσο και την παραγωγικότητα των επιχειρήσεων.

Κατά την υπογραφή του Μνημονίου, **η Πρόεδρος του UN Global Compact Network Greece, κ. Σόφη Δασκαλάκη - Μυτιληναίου,** δήλωσε **«***Οι συνέργειες με άλλους φορείς και οργανισμούς είναι ζωτικής σημασίας για την προώθηση των στόχων της βιώσιμης ανάπτυξης και την κλιμάκωση του θετικού αντικτύπου των επιχειρήσεων. Η ενίσχυση ειδικότερων πεδίων -όπως η υγεία και η ασφάλεια στον εργασιακό χώρο- αποτελεί προτεραιότητα για εμάς. Μέσα από τη συνεργασία μας με το ΕΛ.ΙΝ.Υ.Α.Ε. στοχεύουμε στη δημιουργία ενός πλαισίου παροχής γνώσης, διάδοσης βέλτιστων πρακτικών και ανάπτυξης κοινών πρωτοβουλιών που θα υποστηρίξουν τις ελληνικές επιχειρήσεις στην ενίσχυση της εργασιακής ευημερίας και ασφάλειας – θεμελιώδες ζήτημα για ένα υπεύθυνο επιχειρηματικό μοντέλο.»*

Από την πλευρά της, **η Πρόεδρος του ΕΛ.ΙΝ.Υ.Α.Ε, κ. Ρένα Μπαρδάνη,** τόνισε: *«Με ιδιαίτερη χαρά υπογράψαμε σήμερα το Μνημόνιο Συνεργασίας με το UN Global Compact Network Greece, στο πλαίσιο της ενίσχυσης των δράσεών μας υπέρ της βιώσιμης ανάπτυξης, με στρατηγική εστίαση στην υγεία και ασφάλεια στην εργασία. Στο ΕΛ.ΙΝ.Υ.Α.Ε, πρεσβεύουμε ότι η συνεργασία αποτελεί θεμέλιο για την ανάπτυξη πρωτοβουλιών με θετικό αποτύπωμα. Η παρούσα συνεργασία σηματοδοτεί την έναρξη μιας συστηματικής και ουσιαστικής ανταλλαγής γνώσεων, καθώς και την προώθηση καινοτόμων πρωτοβουλιών και καλών πρακτικών, οι οποίες στοχεύουν στην καλλιέργεια και διάδοση της κουλτούρας πρόληψης στο σύγχρονο, δυναμικό και διαρκώς μεταβαλλόμενο εργασιακό περιβάλλον.»*Οι πρώτες κοινές δράσεις των δύο φορέων προγραμματίζονται άμεσα.

*Σχετικά με το UN Global Compact Network Greece*

Το UN Global Compact Network Greece είναι τοπικό δίκτυο της μεγαλύτερης πρωτοβουλίας βιώσιμης ανάπτυξης των επιχειρήσεων στον κόσμο, του Global Compact των Ηνωμένων Εθνών (Η.Ε.). Από το 2021 λειτουργεί ως ανεξάρτητος φορέας και το Διοικητικό του Συμβούλιο απαρτίζεται από τα εξής μέλη: Σόφη Δασκαλάκη-Μυτιληναίου, Πρόεδρος (Μetlen Energy & Metals), Κόντη Κιάρα, Αντιπρόεδρος  (EY GREECE), Kατσούλη Κατερίνα, Γενική Γραμματέας (GRANT THORNTON),  Παναγιώτης Παπαδέας, Ταμίας (ΤΙΤΑΝ), Χρυσούλα Εξάρχου Μέλος  (QualityNet Foundation), Αχιλλέας Ιωακειμίδης, Μέλος (Όμιλος ΔΕΗ), Σοφία Κουνενάκη-Εφραίμογλου, Μέλος (ΕΒΕΑ), Λένα Μαμιδάκη, Μέλος (CSE), Ιουλία Τσέτη, Μέλος (UNI-PHARMA & InterMed). Σκοπός του είναι να ενσωματώσει την ειδική πρωτοβουλία “UN Global Compact” του Γενικού Γραμματέα των Η.Ε. καλώντας τις επιχειρήσεις να ευθυγραμμίσουν τις δραστηριότητες και τις στρατηγικές τους με τις [Δέκα Αρχές](https://globalcompact.gr/deka-arches/), που αφορούν τους τομείς των ανθρωπίνων δικαιωμάτων, των συνθηκών εργασίας, του περιβάλλοντος και την καταπολέμηση της διαφθοράς, και να συμβάλλουν στην επίτευξη των SDGs. Με περισσότερα από 120 μέλη, επιχειρήσεις και φορείς να συμμετέχουν σε αυτή την πρωτοβουλία, το UN Global Compact Network Greece συνδέει τις τοπικές προτεραιότητες και ευκαιρίες με τις ευρύτερες τάσεις της βιώσιμης ανάπτυξης και προσαρμόζει μια παγκόσμια στρατηγική σε τοπική δράση υποστηρίζοντας τα μέλη του στο ταξίδι τους προς τη βιώσιμη ανάπτυξη με την εμπειρία και την αξιοπιστία των Η.Ε.

*Σχετικά με το ΕΛΙΝΥΑΕ (Ελληνικό Ινστιτούτο Υγείας και Ασφάλειας στην Εργασία)*

Το ΕΛ.ΙΝ.Υ.Α.Ε. είναι ο φορέας των κοινωνικών εταίρων ΓΣΕΕ, ΣΕΒ, ΓΣΕΒΕΕ, ΕΣΕΕ, ΣΕΤΕ, ΣΒΕ για την υγεία και την ασφάλεια στην εργασία (ΥΑΕ), με εμπειρία στην έρευνα, την πληροφόρηση, την ενημέρωση, τη συμβουλευτική υποστήριξη και την εκπαίδευση. Συστάθηκε το 1992 ως ανεξάρτητος οργανισμός μη κερδοσκοπικού χαρακτήρα κατόπιν πρωτοβουλίας των κοινωνικών εταίρων, με σκοπό την επιστημονική και τεχνική υποστήριξη και εξυπηρέτηση της πολιτικής για την υγεία και την ασφάλεια στην εργασία στην Ελλάδα. Περισσότερες Πληροφορίες: [http://www.elinyae.gr](http://www.elinyae.gr/), Ε: info@elinyae.gr, 2108200100.

Ακολουθήστε το ΕΛ.ΙΝ.Υ.Α.Ε. στα Social Media:  